Document ID: 31992D0061

ΑΠΟΦΑΣΗ ΤΗΣ ΕΠΙΤΡΟΠΗΣ της 27ης Ιανουαρίου 1992 για την περάτωση της διαδικασίας αντιντάμπινγκ σχετικά με τις εισαγωγές διυδροστρεπτομυκίνης καταγωγής Ιαπωνίας (92/61/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2423/88 του Συμβουλίου της 11ης Ιουλίου 1988 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας (1), και ιδίως το άρθρο 9,
Μετά από διαβουλεύσεις στα πλαίσια της συμβουλευτικής επιτροπής, όπως προβλέπει ο εν λόγω κανονισμός,
Εκτιμώντας ότι:
Α. ΔΙΑΔΙΚΑΣΙΑ
(1) Τον Απρίλιο 1990, η Επιτροπή έλαβε καταγγελία, η οποία υποβλήθηκε από το Ευρωπαϊκό Συμβούλιο Ομοσπονδιών Κατασκευαστών Χημικών Προϊόντων (CEFIC), που στο εξής ο "καταγγέλλων", εξ ονόματος του μοναδικού κοινοτικού παραγωγού διυδροστρεπτομυκίνης, που στο εξής καλείται "DHS", σχετικά με τις εισαγωγές αυτού του προϊόντος, καταγωγής Ιαπωνίας και Λαϊκής Δημοκρατίας της Κίνας.
(2) Η καταγγελία περιελάμβανε αποδεικτικά στοιχεία ως προς την άσκηση πρακτικής ντάμπινγκ και ως προς τη σοβαρή ζημία που έχει προκληθεί, τα οποία ήταν επαρκή για να δικαιολογηθεί η έναρξη έρευνας. Κατά συνέπεια, η Επιτροπή ανήγγειλε, με ανακοίνωση που δημοσιεύθηκε στην Επίσημη Εφημερίδα των Ευρωπαϊκών Κοινοτήτων (2), την έναρξη διαδικασίας αντιντάμπινκ σχετικά με το εν λόγω προϊόν, το οποίο υπάγεται στον κωδικό ΣΟ 2941 20 10.
Β. ΠΡΟΣΩΡΙΝΑ ΜΕΤΡΑ
(3) Με τον κανονισμό (ΕΟΚ) αριθ. 2054/91 (3), η Επιτροπή υπέβαλε προσωρινό δασμό αντιντάμπινγκ στις εισαγωγές διυδροστρεπτομυκίνης DHS που υπάγεται στον κωδικό ΣΟ 2941 20 10, καταγωγής Κίνας. Επιπλέον, η ισχύς του προσωρινού δασμού παρατάθηκε για περίοδο που δεν υπερβαίνει τους δύο μήνες με τον κανονισμό (ΕΟΚ) αριθ. 3091/91 του Συμβουλίου (4).
(4) Στις αιτιολογικές σκέψεις 31 έως 35 του προσωρινού κανονισμού, η Επιτροπή διαπίστωσε ότι οι εισαγωγές DHS καταγωγής Ιαπωνίας δεν προκάλεσαν ούτε συνέβαλαν στη σοβαρή ζημία που έχει υποστεί η κοινοτική βιομηχανία.
Γ. ΜΕΤΑΓΕΝΕΣΤΕΡΗ ΔΙΑΔΙΚΑΣΙΑ
(5) Εμπεριστατωμένα επιχειρήματα δεν προβλήθηκαν ούτε από την κοινοτική βιομηχανία ούτε από τον κινέζο εξαγωγέα DHS, ό οποίος είχε αμφισβητήσει στο παρελθόν τις διαπιστώσεις της Επιτροπής, όπως είχαν διατυπωθεί στις αιτιολογικές σκέψεις 31 έως 35 του προσωρινού κανονισμού, σχετικά με τις εξαγωγές DHS καταγωγής Ιαπωνίας.
Δ. ΠΕΡΑΤΩΣΗ ΤΗΣ ΔΙΑΔΙΚΑΣΙΑΣ
(6) Επομένως, είναι φανερό ότι τα προστατευτικά μέτρα που αφορούν την Ιαπωνία είναι περιττά και ότι η διαδικασία αντιντάμπινγκ σχετικά με τις εισαγωγές DHS καταγωγής Ιαπωνίας θα έπρεπε να περατωθεί χωρίς να ληφθούν μέτρα.
(7) Όσον αφορά το συμπέρασμα αυτό, η συμβουλευτική επιτροπή δεν διατύπωσε καμία αντίρρηση.
(8) Ο καταγγέλλων ενημερώθηκε σχετικά με τα πραγματικά περιστατικά και τις κυριότερες σκέψεις βάσει των οποίων προτίθετο η Επιτροπή να περατώσει τη διαδικασία που αφορά την Ιαπωνία, και δεν τα αμφισβήτησε,
ΑΠΟΦΑΣΙΖΕΙ:
Άρθρο μόνο
Περατώνεται η διαδικασία αντιντάμπινγκ σχετικά με τις εισαγωγές διυδροστρεπτομυκίνης καταγωγής Ιαπωνίας. Βρυξέλλες, 27 Ιανουαρίου 1992.

Labels: 18
4
1